**KÉTÖKLŰ MEZŐGAZDASÁGI ÉS SZOLGÁLTATÓ START**

**SZOCIÁLIS SZÖVETKEZET**

4069 Egyek, Fő út 3/a

Telefon: 06-52-378-028

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Ügyintéző:** Bóta Barbara

**Tárgy:** Tájékoztató a temető üzemeltetéséről

**Egyek Nagyközség Önkormányzatának Jegyzője**

**Csepreginé Kocsis Nóra**

**részére**

[Fekete.Laszlone@egyek.hu](mailto:Fekete.Laszlone@egyek.hu)

**Tisztelt Jegyző Asszony!**

A Képviselő-testület 2025. évi munkatervében foglaltak alapján, a 2025. június 26. napján tartandó képviselő-testületi ülésre tájékoztatónkat e-mailben csatolom további szíves felhasználás céljából.

**Egyek, 2025. június 17.**

**Tisztelettel,**

**Dr. Miluczky Attila s. k.**

**Igazgatósági tag**

**Melléklet:**

Tájékoztató

**Tájékoztató a temető üzemeltetéséről**

A köztemető kialakítása és fenntartása a helyi önkormányzat jogszabály által előírt kötelezettsége. Községünkben a temetkezéssel járó feladatokat éveken át szerződéses viszony keretében magánvállalkozás látta el. Igény mutatkozott azonban arra, hogy az Önkormányzat saját maga végezze ezt a feladatot, ezért pályázati lehetőséget kihasználva Szövetkezetünk tevékenysége 2018. júniustól bővült a temetkezési, valamint a temetkezést kiegészítő szolgáltatásokkal, azonban a teljes körű temetkezési szolgáltatás csak 2019. februárban indult el. Településünkön a lakosság szolgálatában áll mind a Szövetkezet, mind pedig a temetkezési vállalkozó szolgáltatásai, azonban a köztemetőn belüli szolgáltatásokat kizárólag a szociális szövetkezet végzi.

**Munkaviszony** keretében 2024 júniusa óta 2 főt alkalmazunk főállásban (ez korábban 3 fő volt) a temetkezési feladatok ellátásához. Adminisztrátorunk - akit részmunkaidőben foglalkoztatunk – a temetések felvételével kapcsolatos feladatokat, a számlázást, a munkaszervezést, és minden ehhez kapcsolódó irodai munkát ellát. 1 fő teljes munkaidőben foglalkoztatott segédmunkás, a temetésekkel kapcsolatos teendőket valamint a temető karbantartási munkálatait látja el. Temetések alkalmával a szükséges létszámot alkalmanként, egyszerűsített foglalkoztatás keretében foglalkoztatottak segítségével oldjuk meg.

**Infrastruktúra** vonatkozásában elmondhatjuk, hogy bemutatótermünk, irodáink, az ügyfélfogadó helyiség, szociális helyiségek és raktáraink is minden igényt kielégítően a kornak megfelelően lettek kialakítva, felszerelve. A kegyeleti jog tiszteletben tartása teljes mértékben megoldott. A Mercedes Benz gyártmányú RBP-931 forgalmi rendszámú halottszállító autó napi használatban van, halottszállítás és a temetkezési kellékek beszerzése során. A jármű folyamatosan karbantartott, műszaki állapota megfelelő.

Kiváló kapcsolatot ápolunk a helyi Plébánossal, a temetkezési szertartást végző polgári búcsúztatókkal, és egyéb munkatársakkal, társzervekkel egyaránt.

A temetkezési szolgáltatás professzionális ellátása valamint a kollégák munkájának megkönnyítése érdekében szükségesnek láttuk 8 férőhelyes halotthűtő és egy hidraulikus kegyeleti emelőkocsi (tetememelő ollós kézikocsi) beszerzését. Ennek érdekében pályázatot nyújtottunk be, amely támogatásban részesült. Így 2022-2023 évben a 2 db 4 személyes halotthűtő és a hidraulikus kegyeleti emelőkocsi beszerzése megtörtént. A pályázati támogatással (GINOP-1.2.9-20-2021-00929 azonosító számmal) 2023. évben sikeresen elszámoltunk.

A halotthűtő beüzemelésekor indokolttá vált a ravatalozó kismértékű átalakítása és új nyílászáró beépítése. Továbbá a ravatalozó főbejáratának nyílászáró cseréje is megtörtént (a régi nyílászáró már nem tudta betölteni funkcióját).

A ravatalozó épületének beázása miatt indokolttá vált a tető javítása, amelyet az Önkormányzat cserepes lemez beszerzésével oldott meg. A cserepes lemez felhelyezésével kapcsolatos munkálatokat az Egyeki Önkormányzati Tűzoltóság segítségével végeztük el.

Fontosnak érezzük a temető további infrastrukturális fejlesztését, ezért mindenképp jelentős előrelépésnek érezzük, hogy az Önkormányzat pályázatának köszönhetően 2024 évben megépülhetett a 32 férőhelyes parkoló a temető területén belül.

Továbbra is szükségesnek tartjuk a ravatalozó felújítását, a temető belső úthálózatának fejlesztését és egy szociális blokk kialakítását. Utóbbi két fejlesztés tekintetében az Önkormányzat részéről újabb pályázat benyújtására került sor 2025.05.20-án a LEADER helyi felhívások c. konstrukciót keretében.

A temető kaszálása, a fűnyírás – különösen a tavaszi hónapokban – nagy kihívások elé állítják dolgozóinkat, a temetővel kapcsolatos panaszok zöme korábban ebből származott. Ezért 2024 évben is kiemelt figyelmet fordítottunk a fűnyírás időben történő elvégzésére a temető területén belül. A síremlékek fűkaszálás/fűnyírás során történő szennyeződése továbbra is problémát jelent, ennek megoldásán – közfoglalkoztatottak bevonásával – jelenleg is dolgozunk.

2024. évben a sérült beton hulladékgyűjtő helyreállítása is megtörtént.

Lakossági igényeknek megfelelően a köztemető területén belül kialakított utak szórt útalapjának kátyúzására, javítására 2 alkalommal is sor került az elmúlt évben.

Végezetül néhány számadattal szolgálok az elmúlt éveket illetően.

**Egyeken elhunytak száma 2019-2024 között**

|  |  |  |  |  |  |  |
| --- | --- | --- | --- | --- | --- | --- |
|  | **2019** | **2020** | **2021** | **2022** | **2023** | **2024** |
| **Elhunyt év/fő** | 90 | 101 | 92 | 85 | 71 | 69 |

**Szövetkezetünk által végzett temetések száma 2019-2024**

|  |  |  |  |  |  |  |
| --- | --- | --- | --- | --- | --- | --- |
|  | **2019** | **2020** | **2021** | **2022** | **2023** | **2024** |
| **Urnás temetés** | 25 | 41 | 40 | 35 | 42 | 31 |
| **Koporsós temetés** | 41 | 48 | 39 | 32 | 29 | 33 |
| **Összesen** | 66 | 89 | 79 | 67 | 71 | 64 |

A táblázatból látható, hogy évről évre egyre kevesebb a településen elhunytak száma, viszont a helyi lakosok több mint 90%-ának temetését mi szervezzük, és emellett alkalmi jelleggel más településen elhunytak temetésének szervezésében is részt veszünk.

**Sírhelymegváltás 2021 és 2024 között**

|  |  |  |  |  |
| --- | --- | --- | --- | --- |
|  | **2021** | **2022** | **2023** | **2024** |
| **urnafülke megváltás** | n.a | 0 | 1 | 1 |
| **urnafülke előre váltás** | n.a. | 0 | 0 | 1 |
| **urnasírhely megváltás** | n.a | 1 | 1 | 0 |
| **urnasírhely előreváltás** | n.a | 1 | 0 | 2 |
| **urnasírhely újraváltás** | n.a. | 0 | 0 | 1 |
| **normál sírhely megváltás** | n.a | 3 | 2 | 0 |
| **normál sírhely előreváltás** | n.a | 2 | 0 | 0 |
| **normál sírhely újraváltás** | n.a | 24 | 18 | 14 |
| **gyermeksírhely megváltás** | n. a | 0 | 1 | 0 |
| **Összesen** | 75 | 31 | 23 | 19 |

Dr. Miluczky Attila s. k.

Igazgatósági tag